Europa-Parlamentets beslutning

af 13. april 2000

om decharge til bestyrelsen for Det Europæiske Center for Udvikling af Erhvervsuddannelse for gennemførelsen af dets budget for regnskabsåret 1998

(2000/467/EF)

EUROPA-PARLAMENTET -

der henviser til Revisionsrettens beretning om regnskabet for Det Europæiske Center for Udvikling af Erhvervsuddannelse (CEDEFOP - Thessaloniki) for det regnskabsår, der afsluttedes pr. 31. december 1998 (C5-0149/2000)(1),

der henviser til Rådets henstilling af 13. marts 2000 (C5-0151/2000)

der henviser til EF-traktaten, særlig artikel 276,

der henviser til forretningsordenens artikel 93 og bilag V,

der henviser til betænkning fra Budgetkontroludvalget (A5-0089/2000), og

ud fra følgende betragtninger:

A. Parlamentet meddelte den 4. maj 1999(2) decharge til bestyrelse for regnskabsåret 1997 på grundlag af tilsagn om at indføre et nyt budget- og regnskabssystem, reducere afhængigheden af forskudsforvaltninger, indføre en ny personalepolitik og forelægge halvårlige evalueringsrapporter om situationen for den nye bygning.

B. Revisionsretten bemærker i sin beretning for 1998, at Centret stadig anvender et gammelt og kompliceret system til opstilling af budget og balance, betaler de ansatte gennem forskudsforvaltningen, ikke systematisk fastsætter de ansattes rettigheder og sætter udbud for sent i gang.

C. Centret er bagud i forhold til tidsplanen for færdiggørelsen af sit eget administrations- og regnskabssystem, som startede i 1997, medens Kommissionen den 1. januar 1998 havde udviklet et tilsvarende system for de decentraliserede agenturer.

D. Centret regner med endelig godkendelse af sin nye bygning i november 2000 efter den officielle indvielse i november 1999.

E. Den forholdsvis lange kontradiktoriske procedure mellem Centret og Revisionsretten i forbindelse med en kort beretning har ført til, at årsberetningen for 1998 udsendtes i november 1999.

F. Revisionsretten, som ikke har mandat til at evaluere Centrets effektivitet med hensyn til at opfyldelsen af dets målsætninger, men til at revidere dets regnskaber, konkluderer, at den har fået en rimelig sikkerhed for, at årsregnskabet for det regnskabsår, der afsluttedes pr. 31. december 1998, er pålideligt, og at de underliggende transaktioner som helhed er lovlige og formelt rigtige.

G. Det er behov for en ekstern evaluering for at vurdere Centrets effektivitet med hensyn til at opfylde dets målsætninger for udvikling af erhvervsuddannelse, da den seneste undersøgelse af Centrets indvirkning blev gennemført i februar 1995 -

1) tager følgende tal for regnskabet for Det europæiske Center for Udvikling af Erhvervsuddannelse til efterretning:

REGNSKABSÅRET 1998

>TABELPOSITION>

25 år med det første decentraliserede agentur

2) ønsker Centret tillykke med de 25 år siden oprettelsen ved Rådets forordning (EØF) nr. 337/75 af 10. februar 1975 og mener, at genoplivningen i de senere år vil føre til en mærkbar forbedring af de produkter og ydelser, der leveres;

3) glæder sig over, at Centret har været i stand til at klare de direkte personale- og lokaleproblemer i forbindelse med den tvungne flytning fra Berlin til Thessaloniki i september 1995;

Virkningen af Kommissionens reformprogram

4) bemærker, at Parlamentets krav om, at Kommissionen reformerer sin struktur og sine økonomiske forvaltningssystemer og den deraf følgende ændring i opgaverne for Generaldirektoratet for Finanskontrol vil have en direkte indvirkning på Centret og nødvendiggøre en ændring af finansforordningerne og indførelse af aktivitetsbaseret budgettering;

Forsinkelser i udviklingen af edb-system

5) noterer sig, at Centret i 1997, 1998 og 1999 anvendte en del af sine begrænsede midler til at udvikle et skræddersyet edb-system til forvaltning af sit budget og regnskab, hvorimod flere andre agenturer anvender en decentral applikation, Sincom2, som Kommissionen har udviklet;

6) opfordrer Centret til at sørge for, at det gamle system er udskiftet fuldt ud inden den 1. juli 2000, og forventer, at den nye applikation vil blive undersøgt grundigt af Kommissionen, og at der vil blive stillet relevant dokumentation og intern ekspertise til rådighed;

7) opfordrer Kommissionen til at udvide systemet til at omfatte aktivitetsbaseret budgettering for agenturer, herunder kontrol, revision eller evaluering af personale, tjenesterejser, dokumenter og inventar i overensstemmelse med det integrerede system for forvaltning af midler (IRMS);

Forskudsforvaltninger

8) glæder sig over, at Centret har formindsket sin afhængighed af forskudsforvaltninger for betalinger fra 6,6 mio. EUR i 1997, 5,9 mio. EUR i 1998 til 3,1 mio. EUR i 1999, og opfordrer, samtidig med at der tages hensyn til de forhold, som Centret arbejder under, indtrængende til en yderligere reduktion i anvendelsen af forskudsforvaltninger;

Bygningspolitik

9) ønsker Centret til lykke med den officielle indvielse af dets bygning den 22. november 1999, men er bekymret over, at den endelige godkendelse først forventes til november 2000;

Henstillinger til Revisionsretten

10) glæder sig over den korte og præcise beretning fra Revisionsretten og håber, at Retten vil fortsætte på denne forretningsmæssige måde; opfordrer Revisionsretten til systematisk at følge op på dechargemyndighedens afgørelser og udarbejde en omfattende analyse af revisionerne af alle agenturerne;

11) opfordrer Centret og Revisionsretten til at reducere varigheden af den kontradiktoriske procedure, således at årsberetningen kan blive forelagt Parlamentet inden den 15. juli i det år, som følger efter det pågældende regnskabsår;

Ny strategi og handlingsplan i lyset af fem års evaluering

12) glæder sig over iværksættelsen af en ekstern evaluering af indvirkningen af Centrets aktiviteter og anmoder om, at de anbefalinger, der blev fremsat i den forrige evaluering fra 1995, vurderes; opfordrer til, at den nye strategi og handlingsplan forelægges Parlamentet inden den 31. december 2000;

Dechargeafgørelse

13) giver bestyrelsen for Det Europæiske Center for udvikling af Erhvervsuddannelse decharge for gennemførelsen af dets budget for regnskabsåret 1998;

14) pålægger sin formand at sende denne afgørelse til bestyrelsen for Det Europæiske Center for udvikling af Erhvervsuddannelse, Rådet, Kommissionen og Revisionsretten og sørge for, at den offentliggøres i De Europæiske Fællesskabers Tidende (L-udgaven).

Julian Priestley

Generalsekretær

Nicole Fontaine

Formand

(1) EFT C 372 af 22.12.1999, s. 26.

(2) EFT C 279 af 1.10.1999, s. 140.